作者:劉學箕
標題:賀新郎
內容:午睡鶯驚起。鬢雲偏、□鬆未整，鳳釵斜墜。宿酒殘妝無意緒，春恨春愁如水。誰共說、厭厭情味。手展流蘇腰肢瘦，嘆黃金、兩細香消臂。心事遠，仗誰寄。簾櫳漸是槐風細。對梧桐、清陰滿院，夏初天氣。回首春空梨花夢，屈指從頭暗記。嘆薄倖、拋人容易。目斷孤鴻沈雙鯉，恨蕭郎、不寄相思字。幽恨積，黛眉翠。